РЕГЛАМЕНТ (ЕС) № 1127/2010 НА КОМИСИЯТА
от 3 декември 2010 година
за установяване на преходен период за изваждането на Република Малдиви от списъка на държави бенефициери на специалния режим за най-слаборазвитите държави, определен с Регламент (ЕО) № 732/2008 на Съвета за прилагане на схема на общи тарифни преференции за периода от 1 януари 2009 г. до 31 декември 2011 г.
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. и за изменение на регламенти (ЕО) № 552/97, № 1933/2006 и регламенти (ЕО) № 1100/2006 и № 964/2007 на Комисията (1), и по-специално член 11, параграф 8 от него,
като има предвид, че:
(1)
Република Малдиви (наричана по-надолу „Малдивски острови“) е бенефициер на специалния режим за най-слаборазвитите държави по схемата на Общността на общи тарифни преференции.
(2)
Член 11, параграф 8 от Регламент (ЕО) № 732/2008 предвижда изваждането на държава от специалния режим за най-слаборазвитите държави, когато тази страна е изключена от Организацията на обединените нации от списъка на най-слаборазвитите държави. Същият член предвижда и установяването на предходен период с минимална продължителност от три години за смекчаване на евентуалните неблагоприятни ефекти, причинени от премахването на тарифните преференции, предоставяни съгласно специалния режим за най-слаборазвитите държави.
(3)
Малдивските острови бяха изключени от Организацията на обединените нации от списъка на най-слаборазвитите държави, считано от 1 януари 2011 г. (2).
(4)
Следователно на Малдивските острови следва да се позволи да продължат да се ползват от преференциите, предоставени съгласно специалния режим за най-слаборазвитите държави, до 31 декември 2013 г.
(5)
Мерките, предвидени в настоящия регламент, са в съответствие със становището на Комитета по общите преференции,
ПРИЕ НАСТОЯЩИЯ РЕГЛАМЕНТ:
Член 1
Република Малдиви се премахва от списъка на бенефициерите на специалния режим за най-слаборазвитите държави в приложение I към Регламент (ЕО) № 732/2008, считано от 1 януари 2014 г.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 декември 2010 година.